Ассалому алайкум ҳурматли тадбир иштирокчилари!

Барчамизнинг хабаримиз бор, жорий йил 24 январь куни Ўзбекистон Республикаси Президенти Шавкат Мирзиёев Олий Мажлиснинг Сенати ва Қонунчилик палатасига Мурожаатнома тақдим этди. Мазкур Мурожаатнома мамлакатимиз тарихидаги учинчи Мурожаатномадир. Мурожаатномада 2019 йил якунлари сарҳисоб қилинди ҳамда 2020 йил ва келгуси беш йилда ривожлантириш бўйича устувор вазифалар белгилаб олинди.

Давлатимиз раҳбарининг Мурожаатномада қайд этган хар бир фикри, ўтган йилларга берган ҳаққоний баҳоси, Ватанимиз тараққиёти, турмушимиз фаровонлиги учун қилиниши лозим бўлган вазифаларда, айниқса халқимизнинг тақдирига дахлдор бўлган долзарб ва мураккаб масалаларнинг очиқ ва ошкора айтилгани билан аҳамиятлидир. Президентимиз мурожаатномада хар бир фуқаро, хар бир оила тақдирига боғлиқ масалаларни кўтардики, бу соҳада фаолият кўрсатаётган темирйўлчилар учун ҳам ўта даҳлдорлиги билан қимматлидир.

Муҳтарам Президентимиз қайд этганидек, ўтган йили мамлакат ҳаётининг барча соҳаларида ижобий натижалар қўлга киритилди.

Яқинда “Янги Ўзбекистон – янги сайловлар” шиори остида бўлиб ўтган сайловларда очиқ-ойдин, халқаро стандартлар асосида ўтказилишини назорат қилиш учун **50** га яқин давлатдан ҳамда **10** та халқаро ташкилотдан **825** нафар кузатувчи иштирок этди. Биринчи марта Европада Хавфсизлик ва ҳамкорлик ташкилотининг Демократик институтлар ва инсон ҳуқуқлари бўйича бюросининг **316** кишилик тўлақонли миссияси билан яқин ҳамкорлик қилинди. Халқаро кузатувчилар сайловлар эркин рақобат муҳитида, сиёсий партиялар ўртасидаги қизғин тортишув ва баҳс-мунозаралар шароитида ўтганини, бу жараёнда оммавий ахборот воситаларининг роли сезиларли даражада ошганини алоҳида эътироф этдилар.

Барча соҳалардаги ижобий натижалар қаторида инвестициялар ҳажми ҳам сезиларли даражада ошди. Айниқса, тўғридан-тўғри хорижий инвестициялар **4,2** миллиард долларни ташкил этиб, 2018 йилга нисбатан **3,7** баробар ўсди. Инвестицияларнинг ялпи ички маҳсулотдаги улуши **37** фоизга етди. Мамлакатимиз илк бор халқаро кредит рейтингини олди ва жаҳон молия бозорида 1 миллиард долларлик облигацияларини муваффақиятли жойлаштирди.

Энергетика, нефть-газ, геология, транспорт, йўл қурилиши, қишлоқ ва сув хўжалиги, ичимлик суви ва иссиқлик таъминоти ҳамда бошқа қатор тармоқларда чуқур таркибий ислоҳотлар бошланди. Саноатнинг **12** та етакчи тармоғида модернизациялаш ва рақобатдошликни кучайтириш дастурлари жадал амалга оширилмоқда. Натижада ўтган йили иқтисодий ўсиш **5,6** фоизни ташкил этди. Саноат маҳсулоти ишлаб чиқариш ҳажми **6,6** фоизга, экспорт – **28** фоизга кўпайди. Олтин-валюта захираларимиз 2019 йил давомида **2,2** миллиард долларга ортиб, **28,6** миллиард долларга етди.

Жаҳон банкининг “Бизнес юритиш” рейтингида **7** поғона кўтарилиб, бизнесни рўйхатга олиш кўрсаткичи бўйича дунёнинг **190** та давлати орасида **8**-ўринни эгалладик ва энг яхши ислоҳотчи давлатлар қаторидан жой олдик.

Шунингдек, **86** та давлат фуқароларига визасиз ва **57** та давлат фуқароларига соддалаштирилган виза режими жорий этилиши натижасида ўтган йили юртимизга **6,7** миллион нафар хорижий сайёҳ ташриф буюрди. Бу 2016 йилга нисбатан **4,7** миллион нафарга ёки **3,3** баробар кўп демакдир.

Соғлиқни сақлаш соҳасида давлат муассасалари билан бир қаторда хусусий тиббиёт йўналиши ҳам жадал ривожланмоқда. Даволаш фаолияти турлари **50** тадан **126** тага кўпайтирилиб, қатор имтиёзлар берилгани туфайли ўтган йили 634 та хусусий тиббиёт муассасаси ташкил этилди.

“Обод қишлоқ” ва “Обод маҳалла” дастурлари доирасида **479** та қишлоқ ва овулда, шаҳарлардаги **116** та маҳаллада кенг кўламли қурилиш ва ободонлаштириш ишлари бажарилди. Бунга **6,1** триллион сўм ёки 2018 йилга нисбатан **1,5** триллион сўм кўп маблағ сарфланди.

Қишлоқ жойларда – **17** минг 100 та, шаҳарларда – **17** минг 600 та, жами **34** минг 700 та ёки 2016 йилга нисбатан салкам **3** баробар кўп арзон ва шинам уйлар қурилди.

Кам таъминланган ва уй-жой шароитини яхшилашга муҳтож **5** мингта оилага, жумладан, ногиронлиги бўлган аёлларга ипотека кредити асосида арзон уй-жой сотиб олиш учун **116** миллиард сўмдан зиёд бошланғич бадал тўлаб берилди.

Амалга ошираётган ислоҳотларимиз жаҳон ҳамжамияти томонидан муносиб баҳоланмоқда. Хусусан, дунёдаги нуфузли нашрлардан бири – “Экономист” журнали Ўзбекистонни 2019 йилда ислоҳотларни энг жадал амалга оширган давлат – **“Йил мамлакати”** деб эътироф этди. Бундай баҳо барчамизга чексиз ғурур, ифтихор ва куч бағишлайди, янги марраларга руҳлантиради, деган фикрни билдирдилар муҳтарам Президентимиз.

Мурожаатномада мамлакатимизда амалга оширилган ижобий ишлар, ютуқлар билан бир қаторда, кўплаб соҳаларда йўл қўйилаётган камчиликларимиз чуқур таҳлил этилди. Шу жумладан, темир йўл соҳасининг ҳам етарлича самарадорликка эришилмаётгани тилга олинди.

Хусусан, Ўзбекистоннинг транзит имкониятлари **15-16** миллион тонна бўлган бир пайтда бу борадаги кўрсаткич **7** миллион тоннадан ошмаётгани хусусида танқидий фикрлар айтиб ўтилди.

Давлатимиз раҳбари ана шу камчиликлар устида ишлаш зарурлигини таъкидлаган ҳолда, маҳсулотларимизни ички ва ташқи бозорларга етказиш, уларнинг таннархини тушириш учун транспорт-логистика соҳасини ривожлантиришимиз зарурлигини уқтирди.

Темир йўл соҳасида йўловчи ва юк ташиш, эксплуатация ва хизмат кўрсатишни бир-биридан ажратиш, яъни, табиий монополия қисмини алоҳида, хусусий секторни жалб қилиш мумкин бўлган йўналишларни алоҳида ривожлантириш лозимлигини таъкидлади.

Шунингдек, Президентимиз Шавкат Мирзиёев жорий йил 28 январь куни транспорт тизимини самарали ташкил этиш борасида устувор вазифаларга бағишланган йиғилишда темир йўл тизимини тубдан ислоҳ қилиш, соҳага ҳусусий капитални кенг жалб этиш бўйича кўрсатмалар берилди. Халқаро экспертларнинг хулосасига кўра, Ўзбекистон транзит салоҳиятини хозирги **7** млн. тоннадан **16** млн. тоннага, 2030 йилда эса, минтақавий лойиҳаларни амалга ошириш эвазига **23** млн. тоннага етказиш имконияти мавжуд. Оптимал тариф сиёсати мавжуд бўлмаганлиги сабабли транзит юк оқимини жалб этиш ва махаллий товарларни ташқи бозорларда рақобатбардошлигини ошириш имконияти чекланмоқда. Йиғилишда транзит сиёсатини бутунлай қайта кўриб чиқиш Транспорт вазирлигининг энг муҳим вазифаларидан бири экани таъкидланди. Ҳукумат олдидаги энг мухим вазифалардан бири – жорий йилда юртимизга келадиган туристлар сонини **7,5** млнга етказишдан иборатдир. Бу эса транспорт салоҳиятини янада яхшилаш, туристларга темир йўлларда хавфсиз ва намунали хизмат кўрсатишни такомиллаштириш зарурлигини кўрсатади.

Ўтган йилда амалга оширган ишлар танқидий таҳлил қилиниб, қуйидаги хулосалар таъкидлаб ўтилди:

**Биринчидан,** барча даражадаги раҳбарлар, эришилган дастлабки ижобий кўрсаткичларга маҳлиё бўлиб, хотиржамликка асло берилмаслиги керак.

**Иккинчидан,** бошқарув тизими сифатини оширишда **“Халқ давлат органларига эмас, балки давлат органлари халққа хизмат қилиши керак”** деган асосий тамойилни амалда тўлиқ таъминлаш бўйича ҳали кўп иш қилишимиз зарур.

**Учинчидан,** биз Ўзбекистонни ривожланган мамлакатга айлантиришни мақсад қилиб қўйган эканмиз, бунга фақат жадал ислоҳотлар, илм-маърифат ва инновация билан эриша оламиз.

Бунинг учун, авваламбор, ташаббускор ислоҳотчи бўлиб майдонга чиқадиган, стратегик фикр юритадиган, билимли ва малакали янги авлод кадрларини тарбиялашимиз зарур. Шунинг учун ҳам боғчадан бошлаб олий ўқув юртигача – таълимнинг барча бўғинларини ислоҳ қилиш бошланди.

Нафақат ёшлар, балки бутун жамиятимиз аъзоларининг билими, савиясини ошириш учун аввало илм-маърифат, юксак маънавият керак. Илм йўқ жойда қолоқлик, жаҳолат ва албатта, тўғри йўлдан адашиш бўлади.

Шарқ донишмандлари айтганидек, **“Энг катта бойлик – бу ақл-заковат ва илм, энг катта мерос – бу яхши тарбия, энг катта қашшоқлик – бу билимсизликдир”!**

Шу сабабли мустақил фикрлайдиган юқори малакали кадрлар тайёрлаш жараёнини сифат жихатидан янги босқичга кўтариш, олий таълимни модернизация қилиш мақсадида 2019 йил 8 октябрда Ўзбекистон Республикаси Президентининг ПФ-5847-сонли “Ўзбекистон Республикаси олий таълим тизимини 2030 йилгача ривожлантириш концепциясини тасдиқлаш тўғрисида” Фармони эълон қилинди. Унга кўра, республикадаги камида **10** та олий таълим муассасасини халқаро эътироф этилган ташкилотлар рейтингининг биринчи **1000** талик рўйхатига, шу жумладан, ЎзМУ ва Самарқанд давлат университетини биринчи **500** талик рўйхатига киргизиш вазифаси белгилаб берилган. Ўзбекистон Президенти Шавкат Мирзиёев томонидан олий таълим тараққиёти учун бундай юқори марра белгилангани бежиз эмас. Тарихдан кўплаб мисоллар келтириш мумкинки, қачонки марра қанчалик юқори олиниб, шунга яраша муносиб ҳаракат қилинса, кўзланган мақсадга эришиш мумкин.

Бир пайтлар қадимги Хитойда бир ҳарбий киши яшаган экан. У доимо сафарларда, жангу-жадалларда бўлиб, оила қуришга имкони бўлмаган экан. Истеъфога чиқиб, қадрдон қишлоғига қайтиб келибди. Сўнгра уйида турли юмушлар билан шуғулланиб юрган оқсочга уйланибди ва ундан ўғил фарзанд кўрибди. Бу ҳолат эса ўша даврдаги хитойликларнинг урф-одатларига қарама-қарши эди. Кейинчалик ҳарбий одам оламдан ўтган. Унинг балоғатга етган ўғли ўша давр қонунларига кўра фуқаролик мақомига эга бўлиш учун махсус комиссияга имтиҳон топшириш учун борибди. Лекин комиссия уни имтиҳонга киритмаган. Шунда у “мен тайёрланиб келганман, энди бир йилдан кейин келайми?” деб сўраса, унга “ сен 10 йилдан кейин келсанг ҳам имтиҳонга киритилмайсан. Чунки сенинг онанг чўри бўлган” деб жавоб беришибди. Шунда йигит орқасига бурилиб, кетаётиб, ўзича бир нарсаларни гапирган. Комиссия раиси уни тўхтатиб, “сен нималар деб кетаяпсан”, деб сўрганда, йигит “ҳали шундай даврлар келадики, сизлар мен шу қишлоқдан чиққанлигим билан фахрланиб юрасизлар”, деб жавоб берибди. Йигит ўз олдига юксак марраларни қўйиб, йиллар ўтиб шу даражага эришибдики, унинг асосан хулқ, одоб, ахлоқ, тарбия масалаларига бағишланган асарлари шу даражада машҳур бўлиб кетибдики, давлат уни расмий равишда авлиё мақомига тенглаштирибди. Бу инсон ким эди? Тўғри, бу инсон машҳур донишманд Конфуций эди. Кейинчалик қишлоқ маъмурияти императорга мурожаат билан чиқишибди: “Бизнинг қишлоққа Конфуций номини беришингизни илтимос қиламиз”. Император фармони олий чиқарибди: “Мазкур қишлоққа умрбод Конфуций номи берилмасин”. Ҳозирги кунда ҳам Хитой, Жанубий Корея ва Японияда болалар тарбияси Конфуций ғоялари асосида олиб борилади.

Президентимиз таклифига мувофиқ, юртимизда **2020 йилга “Илм-маърифат ва рақамли иқтисодиётни ривожлантириш йили”** деб ном берилди.

2019 йилда мутлақо янгича мазмун ва шаклдаги **4**та **Президент мактаби**, **3** та **Ижод мактаби** иш бошлади. Олий таълимни ривожлантириш учун ўтган йили **19** та янги олий ўқув юрти, жумладан, **9** та нуфузли хорижий университетнинг филиали очилди. Етакчи хорижий университетлар билан ҳамкорликда **141** та қўшма таълим дастури бўйича кадрлар тайёрлаш йўлга қўйилди. Олий таълим муассасаларига жами **146** минг 500 нафар ёки 2016 йилга нисбатан **2** баробар кўп талаба ўқишга қабул қилинди.

Жорий ўқув йилидан бошлаб, мутлақо янги профессионал таълим тизими йўлга қўйилиб, **340** та касб-ҳунар мактаби, **147** та коллеж ва **143** та техникум ташкил этилади. Мактаб битирувчиларини олий таълим билан қамраб олиш даражасини 2020 йилда камида **25** фоизга ва келгусида **50-60** фоизга етказилади. Олий ўқув юртларига талабалар қабул қилиш давлат грантларини **2** баробар кўпайтирилади. Қизлар учун алоҳида грантлар ажратилади.

Рақамли иқтисодиёт мамлакатимизда тадбиркорлик ва умуман, иқтисодиётни ривожлантиришда қандай роль ўйнайди, деган савол туғилиши табиий албатта. Аввало, шуни айтиш жоизки, рақамли иқтисодиёт, бу — алоҳида фаолият тури эмас. Бу, аслида, ишбилармонлик, саноат объектлари, хизматлар деганидир.

“Рақамли” атамаси мазкур соҳаларнинг барчаси ахборот технологияларидан фаол фойдаланишни англатади. Иқтисодиётга рақамли технологияларни кириб келиши корхоналарга автоматлаштирилган тизимларни жорий этиш, йирик саноат объектлари иш самарадорлигини ошириш, ишлаб чиқаришда ўсиш, фаолият шаффофлигини таъминлаш, маҳсулот таннархини камайтириш имконини беради. Шу ўринда масаланинг нозик бир жиҳатига эътибор бериш керак. Яъни рақамли иқтисодиётга рақамли тафаккур, билим ва салоҳият орқали эришиш мумкин.

Шу маънода Президентимизнинг “Тараққиётга эришиш учун, рақамли билимлар ва замонавий ахборот технологияларини эгаллашимиз зарур ва шарт. Бу бизга юксалишнинг энг қисқа йўлидан бориш имкониятини беради”, деган сўзлари қанчалик тўғри ва асосли эканлигини ортиқча таърифлашга ҳожат бўлмаса керак.

Мурожаатнома келгусида қилинадиган барча ишларимиз учун дастур бўлиб хизмат қилиши лозим. Президентимиз томонидан темир йўл транспорти соҳаси олдига қўйилган вазифаларни сидқидилдан бажаришга бор куч-имконият ва салоҳиятимизни сафарбар этишимиз зарур!

Мен ўз маърузамни муҳтарам Президентимизнинг қуйидаги фикрлари билан якунлашни лозим топдим: “Барчамиз бир тану бир жон бўлиб, якдил ва аҳил бўлиб ҳаракат қилсак, ҳалол-пок бўлиб, яхши ният билан меҳнат қилсак, ҳар қандай марраларни эгаллашга, бошқача айтганда, тарихимизнинг янги саҳифасини яратишга қодир халқмиз”.

Эътиборингиз учун рахмат.